בית הזונות הקטן הטוב ביותר בטקסס (סרט)

בית הזונות הקטן הטוב ביותר בטקסס (באנגלית: The Best Little Whorehouse in Texas) הוא סרט מוזיקלי אמריקאי משנת 1982 בבימויו של קולין היגינס, עם דולי פרטון, ברט ריינולדס ודום דה-לואיז בתפקידים הראשיים.

הסרט הוא עיבוד קולנועי של מחזמר בשם זה שהועלה בברודוויי בשנת 1978 בהצלחה רבה. העלילה מבוססת על ספר של לארי ל. קינג ופיטר מסטרסון שמתבססת על קורותיו האמיתיות של בית בושת בטקסס שפעל בשנים 1905–1973 וכונה "חוות התרנגולות" (Chicken Ranch)  כי בתקופת השפל הגדול שילמו הלקוחות בתרנגולות עבור כל מגע מיני במקום...

השירים נכתבו על ידי קרול האל . שני שירים נכתבו על ידי דולי פרטון ובהם "I Will Always Love You" שאותו היא שרה בסוף והתפרסם אחר כך בביצועה של וויטני יוסטון.

תקציר העלילה
בפאתי העיירה גילברט בטקסס נמצא מוסד ותיק המכונה "חוות התרנגולות" בניהולה של מיס מונה (דולי פרטון) שהוא בעצם בית בושת המשרת את גברי העיירה וסביבתה. השריף בעיירה הוא אד ארל דוג (ברט ריינולדס) והוא מאפשר את פעילות המקום מפני שהוא מקיים יחסים אינטימיים עם מיס מונה.

מיס מונה מקובלת בעיירה ותורמת ביד נדיבה למוסדות של העיירה. גם נשות העיירה מתייחסות בסובלנות לביקורי בעליהן בחוות התרנגולות. בתחילת הסרט מקבלים מונה ואם הבית ג'ואל (תרזה מריט) את הלקוחות ומונה מסבירה שזה מוסד "נקי" ומתדרכת את הבנות איך להתנהג. הכל מתואר בשירה וריקודים.

הכל מתנהל ללא הפרעה עד שנכנס לתמונה שדרן טלוויזיה טהרן בשם מלווין ת'ורפ (דום דה-לואיז) שיש לו תוכנית פופולרית בשם "כלב שמירה" ("Watch Dog") שמטרתה לעקור משורש דברים שליליים בטקסס. הוא משדר בטלוויזיה בשירה ובמקהלה על הצורך לסגור את "חוות התרנגולות" כבלתי מוסרית.

ת'ורפ מגיע עם צוותו לכיכר המרכזית בעיירה ונואם לפני התושבים עד שהשריף אד ארל מבריח אותו וזה מצולם לטלוויזיה. אד יודע שהלחץ לסגירת המקום יידעך עם הזמן. הוא מצליח לשכנע את מיס מונה להפסיק את הפעילות לחודשיים והיא מסכימה.

באזור יש מסורת של תחרות פוטבול והקבוצה המנצחת מתכבדת באירוח ב"חוות התרנגולות" עם כל הכרוך בכך...

השחקנים המנצחים ובראשם הסנטור ווינווד (רוברט מנדן) מגיעים לחווה, מתכבדים בשמחה ובריקודים ו"ניגשים לעבודה". ברגע זה מתגנבים ת'ורפ וצלמיו ותופסים את כולם כולל הסנאטור ב"שעת מעשה" בחדרים. אד מתעמת עם מיס מונה שהפרה את התחייבותה כלפיו. תוך הכעס הוא קורא לעברה "זונה" ויחסיהם מתנתקים.

השערורייה עצומה ומגיעה לפתחו של מושל טקסס (צ'ארלס דרנינג) שמתקשה להחליט ומבטא זאת בשירה וריקוד (על זה היה מועמד לפרס אוסקר לשחקן משנה). לבסוף הוא מקיים משאל בין בוחריו והרוב מצביע על סגירת "חוות התרנגולות".

מיס מונה נפרדת מהבנות ועומדת לעזוב אך ברגע האחרון מופיע השריף והם מתפייסים והיא שרה לו "I Will Always Love You". הוא מציע לה נישואים אף על פי שזה יפגע בסיכויו להיבחר לבית המחוקקים ושניהם עוזבים את המקום.

צוות השחקנים

פרסים
 צ'ארלס דרניניג היה מועמד לפרס אוסקר לשחקן המשנה הטוב ביותר.
 דולי פרטון הייתה מועמדת לפרס גלובוס הזהב לשחקנית הטובה ביותר - סרט קומדיה או מוזיקלי.
 הסרט היה מועמד לפרס גלובוס הזהב לסרט הטוב ביותר - קומדיה או מוזיקלי.

קישורים חיצוניים

בית הזונות הקטן הטוב ביותר בטקסס, באתר TCM
קדימון לסרט, באתר יוטיוב
התחלת הסרט, באתר יוטיוב
מיס מונה מקבלת את הלקוחות ומדריכה את העובדות, באתר יוטיוב
ריקוד שחקני הפוטבול, באתר יוטיוב
קבלת פנים לשחקני הפוטבול, באתר יוטיוב
המשדר בטלוויזיה נגד בית הזונות, באתר יוטיוב
ההתקלות בין השריף ושדר הטלוויזיה, באתר יוטיוב
שירו של המושל, באתר יוטייב
סצנת הסיום, באתר יוטיוב

סרטי 1982
סרטים אמריקאיים
סרטים באנגלית
סרטים מוזיקליים
סרטים מבוססי מחזות
סרטי אולפני יוניברסל
זנות בקולנוע
מחזות זמר אמריקאיים